text: Август - горещ, с малко валежи (въпреки дъждовното начало)
  БГ и свят Август - горещ, с малко валежи (въпреки дъждовното начало)
  На плажа, с тъмни очила и коктейл в ръка
  Прогнозата за месеца от Националния институт по метеорология и хидрология при БАН
  През повечето дни от първото десетдневие времето ще бъде слънчево, съобщава агенция "Фокус". По-масови валежи и гръмотевични бури ще има през първия ден и през последните дни от периода, когато и температурите ще бъдат относително по-ниски, а в средата на периода ще е слънчево и горещо, особено около 6-7 август, когато се очакват най-високите температури - между 33° и 38°, не е изключено на отделни места отново да станат и 40 градуса.
  В началото на второто десетдневие отново е възможно на места да превали и прегърми. Впоследствие откъм 13-и до края на десетдневието ще преобладава слънчево време, а температурите ще се повишат.
  През август промените на времето са редки - то е предимно слънчево и горещо. Валежите намаляват и се обособява климатично засушаване, характерно за втората половина на лятото. Едновременно с това намалява вероятността за гръмотевични бури и градушки.
  Температурите са високи и на много места рекордите са около и над 40°. Често към края на август настъпва чувствителна промяна на времето - нахлува доста хладен въздух, температурите се понижават чувствително и времето се преобразува от летен към есенен тип.
  Средната месечна температура за равнините е между 21° и 24°, за високите полета - между 18° и 20°, а за планините - между 12° и 16°.
  Средната месечна сума на валежите за равнините и високите полета е между 30 и 50 л/кв.м, за Черноморието - между 20 и 35 л/кв.м, а за планинските райони - от 50 до 80 л/кв.м.
  В началото на месеца Слънцето в София изгрява в 6,18 ч. и залязва в 20,46 ч. Продължителността на деня е 14,28 часа.
  В края на месеца Слънцето изгрява в 6,50 ч. и залязва в 20,02 ч. Продължителността на деня е 13,12 часа.
  Фазите на Луната през месеца са: 2 август - пълнолуние, 9 август - последна четвърт, 17 август - новолуние, 24 август - първа четвърт.